Assalamu alaikum Uwargida, ya shirin zuwan wata mai albarka na Ramadan? Tare da fatan kowacce daga cikinku ta shirya irin tsarin ababen da zata dafa daga ranar farko har zuwa karshe? Idan ba’ayi hakan ba toh! Yanzu lokaci ya yi da za’a sami takarda da alkalami domin rubuta irin girkin da za’ayi. Sannan kada a sha’afa da girke-girke a hada da ibada. A yau na kawo muku yadda ake jus din Karas da lemun zaki domin shan ruwa. Tare da fatan za’a gwada kafin zuwan Ramadan domin sanin irin ababen da za’asa wadda zata bada dandano mai ingaci a yanzu kafin a fara azumi.
• Lemun zaki
•Sakari
•kankara
A kankare karas sannan a wankesu sai a yayyankasu kanana a ajiye a gefe. A wanke lemun zaki sannan a bare shi a cire kwallon sannan a zuba a na’urar markada karas da lemu sai a zuba su baki daya a ciki tare da kankara wadda an dan bubbuga ta. Sannan a markada har sai ya yi laushi.
Sai a zuba a rariyar tata a tace kamar sau biyu. Sannan a dauko sukari a zuba da filebo mai kanshin lemu sannan ayi ta gaurayawa har sai sakarin ta narke sannan a dauko tsaftatacciyar gora a zuba a ciki sannan a zuba a gidan sanyi.
Bayan an sha abu mai dumi ne ya kamata a sha wannan hadin. Domin yin buda baki da abu mai sanyi na haifar da cututtuka da dama sai a kula.